Id-Direttiva tal-Kunsill
tat-28 ta’ Ġunju 1977
fuq l-approssimazzjoni tal-liġijiet ta’ l-Istati Membri fir-rigward ta’ lampi ta’ l-ipparkjar ta’ vetturi bil-magna (77/540/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u partikolarment l-Artikolu 100 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [1],
Wara li kkunsidra l-opinjoni tal-Kumitat Ekonomiku u Soċjali ( [2],
Billi, l-kondizzjonijiet tekniċi li għandhom jissodisfaw il-vetturi bil-magna skond il-liġi nazzjonali huma relatati inter alia mal-lampi ta’ l-ipparkjar;
Billi, dawn il-kondizzjonijiet ivarjaw minn Stat Membru għall-ieħor; billi, għaldaqstant, huwa meħtieġ li l-Istati Membri kollha jadottaw l-istess kondizzjonijiet, jew bħala żieda jew minflok ir-regoli eżistenti tagħhom, sabiex jippermettu li, b’mod partikolari, il-proċedura ta’ l-approvazzjoni tat-tip tal-KEE li kienet is-suġġett tad-Direttiva tal-Kunsill 70/156/KEE tas-6 ta’ Frar 1970 dwar l-approssimazzjoni tal-liġijiet ta’ l-Istati Membri f’dak li għandu x’jaqsam ma’ l-approvazzjoni tat-tip ta’ vetturi bil-magna u l-karrijiet tagħhom [3], tkun introdotta fir-rigward ta’ kull tip ta’ vettura;
Billi, fid-Direttiva 76/756/KEE [4], il-Kunsill stabbilixxa l-kondizzjonijiet komuni għall-istallazzjoni tad-dawl u ta’ l-istrumenti li jagħmlu sinjal bid-dawl fuq vetturi bil-magna u karrijiet tagħhom;
Billi, proċedura armonizzata ta’ l-approvazzjoni tat-tip ta’ komponent għal-lampi ta’ l-ipparkjar tippermetti lil kull Stat Membru li jivverifika l-konformità mal-kondizzjonijiet komuni ta’ kostruzzjoni u ta’ l-ittestjar u li jinforma lill-Istati Membri l-oħrajn bis-sejbiet tiegħu billi jibgħat kopja taċ-ċertifikat ta’ l-approvazzjoni tat-tip ta’ komponent għal kull lampa ta’ l-ipparkjar; billi t-tpoġġija ta’ marka ta’ l-approvazzjoni tat-tip ta’ komponent tal-KEE fuq kull lampa ta’ l-ipparkjar manifatturata b’konformità mat-tip approvat twarrab kull bżonn ta’ kontroll tekniku ta’ dawn il-lampi ta’ l-ipparkjar fl-Istati Membri l-oħrajn;
Billi l-approssimazzjoni tal-liġijiet nazzjonali relatati mal-vetturi bil-magna teħtieġ ir-rikonoxximent min-naħa tal-Istati Membri tat-testijiet li jsiru minn kull wieħed minnhom fuq il-bażi tal-kondizzjonijiet komuni,
ADOTTA DIN ID-DIRETTIVA
Artikolu 1
1. Kull Stat Membru għandu jagħti approvazzjoni tat-tip ta’ komponent tal-KEE għal kull tip ta’ lampa ta’ l-ipparkjar li tissodisfa l-kondizzjonijiet tal-kostruzzjoni u ta’ l-ittestjar stabbiliti fl-Annessi I, II, IV u VI.
2. Kull Stat Membru li jagħti l-approvazzjoni tat-tip ta’ komponent tal-KEE għandu jieħu l-miżuri meħtieġa sabiex jivverifika li l-mudelli tal-produzzjoni jkunu konformi mat-tip approvat, sakemm dan ikun meħtieġ u jekk ikun hemm bżonn b’koperazzjoni ma’ l-awtoritajiet kompetenti ta’ l-Istati Membri. Tali verifika għandha tkun limitata għal ‘spot checks’.
Artikolu 2
L-Istati Membri għandhom, għal kull tip ta’ lampa ta’ l-ipparkjar approvata li hija skond l-Artikolu 1, joħorġu għall-fabbrikant jew għar-rappreżentant awtorizzat tiegħu, marka ta’ l-approvazzoni tat-tip tal-KEE li tkun konformi mal-mudell muri fl-Anness IV.
L-Istati Membri għandhom jieħdu l-miżuri meħtieġa sabiex jimpedixxu l-użu ta’ marki li għandhom ċans joħolqu konfużjoni bejn lampi ta’ l-ipparkjar li jkollom l-appovazzjoni tat-tip skond l-Artikolu 1 u strumenti oħrajn.
Artikolu 3
1. L-ebda Stat Membru ma jista’ jipprojbixxi t-tpoġġija fis-suq ta’ lampi ta’ l-ipparkjar fuq raġunijiet relatati mal-kostruzzjoni tagħhom jew mal-metodu ta’ kif jaħdmu, jekk dawn ikollhom il-marka ta’ l-approvazzjoni tat-tip ta’ komponent tal-KEE
2. B’dana kollu, Stat Membru jista’ jipprojbixxi t-tpoġġija fis-suq ta’ lampi ta’ l-ipparkjar li għandhom il-marka ta’ l-approvazzjoni tat-tip ta’ komponent tal-KEE li jonqsu milli jkunu konformi mat-tip approvat. Dan l-Istat għandu jinforma minnufih lill-Istati Membri l-oħrajn u lill-Kummissjoni bil-miżuri meħuda, u jispeċifika r-raġunijiet tad-deċiżjoni tiegħu.
Artikolu 4
L-awtoritajiet kompetenti ta’ kull Stat Membru għandhom jibagħtu fi żmien xahar lill-awtoritajiet kompetenti ta’ l-Istati Membri l-oħrajn, kopja taċ-ċertifikati ta’ l-approvazzjoni tat-tip ta’ komponent, li eżempju tiegħu huwa mogħti fl-Anness III, mimli għal kull tip ta’ lampa ta’ l-ipparkjar li huma japprovaw jew jirrifjutaw li japprovaw.
Artikolu 5
1. Jekk l-Istat Membru li jkun ħareġ l-approvazzjoni tat-tip ta’ komponent tal-KEE jiskopri li numru ta’ lampi ta’ l-ipparkjar li jkollhom l-istess marka ta’ l-approvazzjoni tat-tip ta’ komponent tal-KEE m’humiex konformi mat-tip li hu jkun approva, għandu jieħu l-miżuri meħtieġa sabiex jassigura li l-mudelli ta’ produzzjoni jkunu konformi mat-tip approvat. L-awtoritajiet kompetenti ta’ dak l-Istat għandhom javżaw lil dawk ta’ l-Istati Membri l-oħrajn bil-miżuri meħuda li jistgħu, fejn ikun hemm nuqqas konsistenti ta’ konformità, jestendu għar-rifjut ta’ l-approvazzjoni tat-tip ta’ komponent tal-KEE. L-awtoritajiet imsemmija għandhom jieħdu l-istess miżuri jekk ikunu infurmati mill-awtoritajiet kompetenti ta’ Stat Membru ieħor b’dan in-nuqqas ta’ konformità.
2. L-awtoritajiet kompetenti ta’ l-Istati Membri, għandhom jinfurmaw wieħed lill-ieħor fi żmien ta’ xahar b’kull irtirar ta’ l-approvazzjoni tat-tip ta’ komponent tal-KEE u bir-raġunijiet ta’ miżura bħal din.
Artikolu 6
Kull deċiżjoni meħuda skond id-disposizzjonijiet adottati fl-implimentazzjoni ta’ din id-Direttiva, li tirrifjuta jew tirtira approvazzjoni tat-tip ta’ komponent tal-KEE għal-lampa ta’ l-ipparkjar jew li tipprojbixxi t-tpoġġija tagħha fis-suq jew l-użu tagħha, għandha tispeċifika fid-dettal ir-raġunijiet li fuqhom tkun ibbażata. Deċiżjonijiet bħal dawn, għandhom jiġu nnotifikati lill-parti kkonċernata, li għandha fl-istess ħin tkun infurmata bir-rimedji ġudizzjarji li huma disponibbli għaliha skond il-liġi fis-seħħ fl-Istat Membru kkonċernat u fuq il-limiti ta’ żmien permessibbli għall-eżerċizzju ta’ dawn ir-rimedji.
Artikolu 7
L-ebda Stat Membru m’għandu jirrifjuta li jagħti l-approvazzjoni tat-tip tal-KEE jew l-approvazzjoni tat-tip nazzjonali ta’ vettura fuq raġunijiet relatati mal-lampi ta’ l-ipparkjar tagħha jekk dawn ikollhom il-marka ta’ l-approvazzjoni tat-tip ta’ komponent tal-KEE u jekk din tkun imwaħħla skond il-kondizzjonjiet stabbiliti fid-Direttiva 76/756/KEE.
Artikolu 8
L-ebda Stat Membru m’għandu jirrifjuta jew jipprojbixxi l-bejgħ, ir-reġistrazzjoni, jew il-bidu ta’ l-użu ta’ vettura li tkun fuq raġunijiet relatati mal-lampi ta’ l-ipparkjar tagħha jekk dawn ikollhom il-marka ta’ l-approvazzjoni tat-tip ta’ komponent tal-KEE u jekk dawn ikunu mwaħħla skond il-kondizzjonjiet stabbiliti fid-Direttiva 76/756/KEE.
Artikolu 9
Għall-iskopijiet ta’ din id-Direttiva, ‘vettura’ tfisser kull vettura bil-magna li hija ntiża għall-użu fit-triq, bi jew mingħajr il-bini tal-karozzerija tal-vettura, li għandha ta’ l-anqas erba’ roti u b’disinn ta’ veloċità massima li jeċċedi il-25km fis-siegħa, bl-eċċezzjoni ta’ vetturi li jimxu fuq binarju, tracktors tal-foresti u makkinarji u vetturi ta’ xogħol pubbliku.
Artikolu 10
Kull emenda meħtieġa għall-aġġustament tal-kondizzjonijiet ta’ l-Annessi sabiex ikun ikkunsidrat il-progress tekniku, għandha tkun adottata skond il-proċedura stabbilita fl-Artikolu 13 tad-Direttiva 70/156/KEE.
Artikolu 11
1. L-Istati Membri għandhom idaħħlu fis-seħħ id-disposizzjonijiet meħtieġa sabiex dawn ikunu konformi ma’ din id-Direttiva fi żmien 18-il xahar min-notifika tagħha u għandhom jinfurmaw minnufih b’dan lill-Kummissjoni.
2. L-Istati Membri għandhom jassiguraw li t-testi tad-disposizzjonijiet ewlenija tal-liġi nazzjonali li huma jadottaw fil-qasam kopert b’din id-Direttiva jiġu kkomunikati lill-Kummissjoni.
Artikolu 12
Din id-Direttiva hija indirizzata lill-Istati Membri.
Magħmula fil-Lussemburgu, fit-28 ta’ Ġunju 1977.